**З.Биишеваның тыуыуына 100 йыл тулыуға арналған хәтер кисәһе.**

**Сценарий авторы**- Айгөл Иршат ҡыҙы Игелекова, башҡорт теле һәм әҙәбиәте уҡытыусыһы.

. Мин рухымдың аҫыл хазинаһын

Илем, һиңә ҡалдырҙым...

Талғын ҡурай моңо яңғырай.

1. **се бүлек**

*(Ауыл өйө.Һикелә мәрхүм әсәләре эргәһендә балалары теҙелешеп ултыра.Бәләкәс Емеш тә бар)*

Шишмә сылтырауы ҡушылған яй ғына көй аҫтында алып барыусы сәхнә артынан уҡый:

**Алып барыусы:**

Төн...Башҡорт ҡыҙының тәңкәле еләне шикелле , күҙҙең яуын алып, йымылдап торған аяҙ күктә, алтын табаҡтай тулған ай йөҙә.Таллыҡта һандуғастар сутылдаша.Оло Эйек йылғаһы, үҙенең мәңге шат шаян йырҙарын һандуғас моңдарына мансып, ҡыуана- көләә бер өҙлөкһөҙ сылтырап аға ла аға.Иҫ киткес рәхәт, гүзәл яҙғы төн тышта. Ә өйҙә, Емештәрҙең өйөндә, бөтөнләй икенсе күренеш.Тәбиғәткә нимә, кеше яҙмышында уның ҡайғыһы бармы ни?!Үҙе гүзәл, мөһабәт булғас, шул еткән уға.

Емеш: Әсәй, тим, әсәй.

Сыуаҡай әбей:Әсәйегеҙ йоҡлай.Бар, ҡыҙҙарым,тышта йөрөп тороғоҙ.

Емеш: Әсәйем үлгән!Әсәйем юҡ минең!

Сыуаҡай әбей:Китсе, кит, дүрт йшлек бала белә торған эшме ни?!Һай, ахырызаман балаһы.(Йәшен йәшнәй)

Сыуаҡай: Ҡайһы арала болот ҡалҡып сыҡҡан.Күрмәй ҙә ҡалғанбыҙ. Сәғүрә изге йән икән.Шифалы ғына ямғыр булһын.Исмаһам ошо йәтимдәр хаҡына ерҙе туйҙырғансы яуһын. Их, йәтимдәр, йәтимдәр...

Ишет, рәхимле аллабыҙ.

**Алып барыусы:**

Етемдәр, етемдәр....Үҙҙәренә ҡарата әйтелгән һүҙҙәрҙең балаларға нисек ауыр тьәҫир итеүен тел менән һөйләп биреү мөмкинме икән?

Дүрт йәшендә әсәһенән, ун бер йәштә атаһынан ҡалған Зәйнәб Биишеваға бала саҡтан тормоштоң әсеһен дә, сөсөһөн дә татып үҫергә тура килә.

Зәйнәб апай үҙе балал сағы тураһында”Үткән юлдар- уҙған йылдар” тигән автобиографик очегында былай тип яҙа:”Дөрөҫөн әйткәндә мин бала сағымды иҫкә алырға һис яратмайым. Үтелгән оҙон юлдың һуҡмаҡтары, уҙған йылдарҙың төп сығанағы бла саҡта ята.Улай ғына ла түгел, алда үтәһе юлдарға, уҙаһы йылдарға шауҡымы ҡағылып ята ул бала саҡтың.”

2. **Бер уҡыусы сәхнәгә сығып “Ғүмер юлы” шиғырын яттан һөйләй.**

**3. Экранға “Халыҡ яҙыусыһы” исемле аудиояҙманан өҙөк ҡуйыла**. (Бында З.Биишеваның тормош юлының башы яҡтыртыла)

**Алып барыусы**: “Илап тыуһам да мин, йырлап үҫтем,

Йырлап йәшәйем.Халҡым үҙе һөйөп:”Йырла!”- тип бирҙе ҡәләмде.Данла, тине һине кеше иткән, Йырсы иткән бөйөк илеңде”.

**4.Сәхнәлә- йәштәр.Сәхнәгә залдан Байрас менән Емеш инә.**

Залдан ингәндә үк һөйләшеп киләләр.(**сәхнәләштереү)**

Емеш:Их.... Йәһәтерәк техникумды тамамаларға ла Мәскәүгә университетҡа инергә ине.Минең тик унда, Мәскәүҙә генә, уҡығым килә.Башҡа бер ерҙә лә түгел. Беләһеңме, Байрас, күрәһеңме, Байрас, күрәһеңме?!

Байрас: Нимәне?Әйт, күрермен!

Емеш:Ҡояшты....Даланы...Шыңғырҙап ятҡан икһеҙ- сикһеҙ юлды...Донъяның матурлығын!

Байрас: Шунан һуң, күрһәм ни була?Һөйөнсөһөнә нимә бирерһең? Һис юғы бер генә үбергә рөхсәт итерһеңме һуң?

Емеш: Күрһәң, бына шул:ҡөҙрәтле ҡояш та , күпте күргән боролмалы юл да, ҡылған баҫҡан ҡарт дала ла беҙҙе алыҫ юлға саҡыра.Бәлки, ул юл, бик ауыр ҙа, һикәлтәле лә ,бәлки үтә хәүефле лә булыр...

Уның ҡарауы ул юл беҙҙе ғәжәп бер донъяға алып барып еткерер...

Байрас:Ҡараңғынан яҡтыға табан юлға сыҡҡанбыҙ икән, түбәгә таш яуһа ла кирегә боролоу булмаҫ.Шулай бит, Емеш ?

**Алып барыусы:** Он шикелле йомшаҡ, һары ҡомо сығып ятҡан киң таҡыр дала юлы йәш йөрәктәрҙе мауыҡтырғыс алыҫлыҡҡа елкендереп, алдан йүгерҙе.

Хәйерле юл, йәштәр, хәйерле юл!

Бына ошо Емеш һымаҡ, Зәйнәб апай ҙа, йәштән үк баҫҡан урынында ут сығарырҙай, бик дыуамал, тырыш булып үҫә.Ошо йәш Емеш һымаҡ сағында ул талантлы прозаик, драматург, шағирә булып китермен тип уйланымы икән?

Эйе, Зәйнәб Биишева – башҡорт ҡатын- ҡыҙҙарынан беренсе булып шиғыр китаптарын донъяға сығарған, беренсе булып драма әҫәрҙәрен яҙған, киң ҡоласлы, тәрән йөкмәткеле романдарҙан торған беренсе башҡорт трилогияһын ижад иткән яҙыусы,ҙур һүҙ оҫтаһы.Халыҡ эше, ил хаҡына янған оло йөрәк.Башҡортостандың халыҡ яҙыусыһы, өс бала әсәһе. Бына шундай эшлекле ҡатын булған ул беҙҙең яратҡан Зәйнәб апайыбыҙ.Ул һәр саҡ кешеләргә кешелекле була, тормошонан йәм табып “кешесә” йәшәне.

5**. Аудио яҙманан Зәйнәб Биишеваның үҙе уҡыуында “Кешесә” шиғырын тыңлап үтәбеҙ.**

**Алып барыусы:**

Маҡтауҙар ҙур итә алмаҫ,

Хеҙмәтең ҙур булмаһа,

Хурлауҙар хур итә алмаҫ.

Халҡың һөйөп ҙурлаһа.

З. Биишеваның шиғырҙары, мәҫәлдәре лә шәхес һәм йәмғиәт, халыҡ һәм шағир мәсьәләләрен үҙенсәлекле итеп яҡтыртыуға ҡоролған.Үҙе ғүмере буйы йөк аты кеүек тырышып эшләгән, хеҙмәтенән йәм тапҡан Зәйнәб апайҙы данлаусы уҡыусылар сәхнәлә.

**6.З.Биишеваның “Ат һәм күгәүен” мәҫәлен, “Кайын” шиғырын, Р.Солтангәрәеваның “Ерҙә ағас ни өсөн?” ҡобайырынан өҙөктәр уҡыла.**

7**.З.Биишева һүҙҙәренә яҙылған “Миләштәр” йырын башҡарыу.**

**Алып барыусы**:Башҡорт теленең нәзәкәтлегенә һоҡланған, уның данын алыҫтарға яңғыратҡан ил инәһенең күптәргә билдәле “Башҡорт теле” шиғыры һәр кемде әсир итә.Телебеҙ шишмәләй сыңлаһын, йыр- моңдарыбыҙ алыҫтарға яңғыраһын!

8. Сәхнәгә бейеүселәр һәр береһе”Башҡорт теле “шиғырын икешәр юллап яттан һөйләп килеп сығалап. Беренсе куплет бөткәс, ошо шиғырға һалынған йыр көйө яңғырай, бейеүселәр талғын хәрәкәттәр эшләп, бейейҙәр, бер уҡыусы матур итеп ҡалған куплетын яттан һөйләй.

**Алып барыусы**: Ижади үҫеү, сынығыу йылдары.

З.Биишеваның төрлө жанрҙарға мөрәжәғәт итеүҙе талап итә, уның менән авторҙың әҙәби оҫталығы һәр яҡлап асыла. Ижадының яңы офоҡтарын балҡытыусы драмалары, трагедиялары республика сәхнәләрендә ҡуйыла. Бөгөн беҙ тормошо тәрән диңгеҙҙе хәтерләткән, диңгеҙ тематикаһы тормош символы булған З.Биишева апайҙың “Мөхәббәт һәм нәфрәт”хикәйәтенән өҙөктәө һеҙгә тәҡдим итмәксебеҙ.. Уның был әҫәре лә башҡалары кеүек төрлө телдәргә тәржемә ителгән.

Рәхим итеп ҡарағыҙ!

**9. “Мөхәббәт һәм нәфрәт” те сәхнәләштереү.**

**Алып барыусы**:З Биишеваның кисереш- тойғоларға нигеҙләнгән уй- ҡараштары айырым бер үҙенсәлеге менән шиғырҙарында сағыла.Гәүһәр ташы булған шиғырҙарын композиторҙар урап үтмәне. Йөрәк ҡылдарын тирбәлтерлек йырҙар ижад иттеләр.Шуларҙың береһе- Абдулла Хәлфетдинов көйөнә “Алтын балдаҡ” йыры.

Роза Аккучукова өсөн генә ижад ителгән йыр тиерһең, ул йыр әле лә иҫкермәй,ә киреһенсә сағыулана ғына.

Роза Аккучукова Башҡарыуында йыр тыңлайбыҙ.

**Алып барыусы:** Республикабыҙҙың С Юлаев исемендәге дәүләт премияһы лауреаты Зәйнәб Абдулла ҡыҙының ижады хаҡында һүҙ әйтер өсөн егерменсе быуат башынан бөгөнгө көнгәсә бөтә ил тормошон күҙ алдына баҫтырырға тейеш булаһың. Шуның өсөн дә ул халыҡ күңелендә һаҡлана.З.Ҡотлогилдина ил инәһе тураһында бына тип яҙҙы:

Халыҡ үткән юлда- уның эҙе,

Ғүмерҙәре тотош тарих үҙе.

Уйҙарымдан уйылып һыуландырыр

Ил әсәһе әйткән һүҙе.

Һан өсөн дә, дан өсөн дә түгел

Йөрәгенә һырҙар һалған эше.

Халҡы менән бергә- уның көсө

Ил инәһе булған бөйөк КЕШЕ!

Ысынлап та, ил инәһе ул Зәйнәб апай!

11.Бер уҡыусы йәки уҡытыусы ап-аҡ кейемдә сығып З.Биишеваны хәтерләтерлек итеп, З.Биишеваның “**Үтеп барам” шиғырын яттан һөйләй.**

**Алып барыусы**:Бөйөк әҙибәнең тыуыуына теүәл бер быуат. Уның беҙгә- киләсәк быуынға ҡалдырған ижад гәүһәрҙәре һәр беребеҙҙең йөрәк түрендә һаҡланасаҡ.Зәйнәб Абдулла ҡыҙының әҫәрҙәрен уҡып, беҙ халҡыбыҙҙың ауыр үткәнен дә, бәхетле киләсәген дә күҙ алдыбыҙҙа тотабыҙ.

Бөгөн беҙҙең кисәгә талант эйәһе З.Биишеваның ижадташ дуҫтары- республикала билдәле шағирҙар һәм яҙыусылар саҡырылды.

“Барлыҡ Шәреҡ донъяһындағы нурлы йондоҙҙарҙың береһе, тормошо һәм ижады менән милләтте күтәреүсе, бергә туплаусы шәхестәрҙең береһе З.Биишева тураһында әле генә ниҙәр әйтеп була һуң инде.Былар- зиһен таралған саҡтағы йөрәк аһтары ғына” тип яҙғайны Хәсән Назар иҫтәлектәрендә. Бөгөн беҙгә ҡунаҡҡа килгән С. Юлаев исемендәге дәүләт премияһы, Р.Ғарипов , З.Биишева исемендәге премиялар лауреаты шағир Хәсән Назаровҡа һүҙҙе бирәбеҙ.

**Ҡунатарҙан Х.Назар сығышы.**

**Алып барыусы:**

**Балалар башҡарыуында һеҙгә ҡурай моңдарын тапшырабыҙ. Был балалар лицейҙың “Һорнай” ҡурайсылар ансамбленә йөрөйҙәр. Етәкселәре- Байрамғолов И.С.**

**Алып барыусы**: Шулай уҡ бөгөнгө кисәбеҙгә З.Биишеваның ике туған һеңлеһе- Р.Ғарипов, З.Биишева исемендәге премиялар лауреаты, Башҡортостан республиканың мәғариф алдынғыһы, журналистар союзы ағзаһы, Башҡорт милли мәҙәни үҙәге « Аҡтирмә» рәйесе Ләлә апай Биишева килде. Ләлә апай, үҙегеҙҙең апайығыҙ тураһында иҫтәлектәрегеҙ менән бүлешеп китһәгеҙсе.

**Ләлә Биишева сығышы.**

**Алып барыусы: һеҙҙең өсөн лицейҙың “Гөлдәр” бейеү ансамбле сығыш яһай.** Етәксеһе- Зәйнуллина З.Ш.

**Алып барыусы:**

Киләһе ҡунағыбыҙ- З.Биишева исемендәге премия лауреаты, “ Тормош **һабаҡтары” дәреслектәре авторы, яҙыусы Мәрйәм Бураҡаева. М.Бураҡаева иҫтәлектәре менән бүлешә.**

**Концерт номеры. Йыр. “ Аҡ ҡайынды ҡосоп илай Мәрйәм”.З.Биишева һүҙҙәре.**

Йомғаҡлау.

**Алып барыусы:**

Мин белмәйем: ҡәнәғәтме ерем?

Ҡәнәғәтме халҡым, дуҫтарым?

Тик ышанам, бушҡа йәшәне, тип

Әйтә алмаҫ хатта дошманым!-

тип яҙғайны ил инәһе З.Биишева.

Йөрәк тетрәндергес был шиғри уйланыуға, илең, халҡың алдында яуап тотоуға беҙ, һеҙҙең ижадығыҙҙы яратҡан уҡыусыларығыҙ бер тауыштан: Ҡәнәғәт ерең, халҡың, дуҫтарың, Зәйнәб апай, тип әйтәбеҙ. Һеҙ ысын мәғәнәһендә халыҡ яҙыусыһы!

Рух тыуҙырған әҫәрҙәрең бөгөн дә яңы күңелдәрҙе яулай, телең тылсымлы ҡөҙрәте менән юл яра...

...Теләр инем, гранит ҡая булып,

Ер өҫтөнә ҡабат тыуырға.

Теләр инем йәшәү ҡаршыһында

Сал башымды эйеп торорға.